การถ่ายภาพ Negative Space เกี่ยวข้องกับ การถ่ายภาพแนวมินิมอลซึ่งไม่ได้เน้นไปที่ตัวแบบเท่านั้น แต่ยังเน้นที่พื้นที่ว่างรอบ ๆ ตัวแบบด้วย ซึ่งสายตาของผู้ชมอาจถูกดึงดูดไปสิ่งที่เป็นศูนย์กลาง แต่พวกเขาก็จะอดไม่ได้ที่จะสังเกตเห็นความว่างเปล่าส่วนใหญ่ที่ล้อมรอบและเน้นให้ตัวแบบดูเด่นชัด ความว่างเปล่า (ไม่ว่าจะอยู่ในรูปแบบใดก็ตาม) จะช่วยกำหนดขอบเขตและเน้นให้ตัวแบบดูโดดเด่น “ถ้านางแบบหรือนักแสดงเป็นคำนาม” ช่างภาพ Jimmy Marble กล่าว “Negative Space ก็จะเป็นดั่งคำคุณศัพท์”
“เป็นความเรียบง่ายในรูปแบบการถ่ายภาพ” ช่างภาพ Will Milne กล่าว “คุณมีจุดโฟกัสและองค์ประกอบอื่น ๆ น้อยมากบนหน้า” จุดโฟกัสหรือตัวแบบหลักนั้นคือ "Positive Space" และส่วนที่เหลือของเฟรม ไม่ว่าจะเป็นท้องฟ้าที่ว่างเปล่าหรือพื้นที่สีขาวในสตูดิโอ ก็คือ Negative Space
ไม่ว่าจุดโฟกัสหรือตัวแบบของคุณคืออะไร พื้นที่รอบๆ นั้นควรเป็นสิ่งที่สายตามองข้ามไม่ได้ “คุณต้องการให้พื้นที่กระชากความสนใจอยู่ตลอด” ช่างภาพ Petecia Le Fawnhawk-Maggiori กล่าว หลักการที่ดีคือปริมาณของ Negative Space ควรใช้พื้นที่อย่างน้อย 50% ของรูปภาพเพื่อให้ได้เอฟเฟกต์ที่เหมาะสม ภาพถ่ายทิวทัศน์ที่มีบุคคลเพียงคนเดียวในระยะไกลที่ให้ความรู้สึกถึงความอ้างว้างและความเหงาคือตัวอย่างหนึ่งของการถ่ายภาพ Negative Space